Девојка иште благослов
Благослов иште Смиља девојка,
Благослов иште од миле мајке,
Од миле мајке, од браће драге,
Од свога рода, од оца свога:
Ој роде, роде, благослови ме,
Благослови ме, не прокуни ме!
Ја ћу вам, роде, у туђу земљу,
У туђу земљу међ туђе људе,
Као овчица, међ стадо туђе.
Нит' знадем кога, нити познајем,
Само једнога, Јову делију.
Шта је најжалосније, на овом свету?
Тичица кукавица и девојчица,
Тичица кука за летњим данком
А девојчица за милом мајком.

Извор  
Стеван Бошковић, Бачванске песме. У Новоме Саду. Српска народна задружна штампарија, 1879. стр. 132.

Српске лирске народне песме‎
Сватовске песме